Sokulungiselelwa Umcintiswano wePCC Matopos 33 MilerMbimbitho 15, 2017Isingezelelwe imali ezatholwa ngabazanqoba kumncintiswano walonyaka wokugijima owe PPC Matopos 33 Miler.Umncintiswano walonyaka owe PPC Matopos uzakuba khona ngosuku lwakuqala lwenyanga kaMabasa njalo ukhangelelwe ukungenwa ngabadlali abanengi ngemva kokuba abaqoqi bawo inkampani ye PPC Zimbabwe bengezelele usekelo lwemali.Ekhuluma emkhosini wokwethula okusemthethweni umncintiswano walonyaka isiphathamandla senkampani ye PPC, uNkosana Mapuma, uthe usekelo lwemali lungezelelwe ngesilinganiso esetshumi lesikhombisa ekhulwini.Nkosana Mapuma“Sesingezelele imali esiyifaka kulumjaho ngesilinganiso esilitshumi lesikhombisa ekhulwini. Nyakenye besifake $13 700 ikanti lonyaka sifake $16 100. Abazanqoba lonyaka kucele labesilisa lakucele labesifazane bazathola inkulungwane zamadola aseMelika okuyinto ezakupha abadlali amadlabuzane.”Nyakenye onqobe kumjaho we 33 miler kucele labesilisa nguPeter Tumbare yena otshaye intambo ngemva kwamahola amathathu alemizuzu elitshumi lambili lemizuzwana elitshumi. Kucele labesifazane kunqobe uMonica Kativhu yena oqede ngemva kwamahola amane alemizuzu emibili lemizuzwana engamatshumi amane lanhlanu.UGeneral Manager wenkampani ye PPC, uRoger Steyn, uthi kuyisifiso sabo ukuba lonyaka kube lomdlali ozadiliza imbali eyokugijima umjaho we 33 miler ngesikhathi esincane.“Ophethe imbali eyokugijima ngokutshetsha kakhulu nguT Lazarus yena owagijima wanqoba ngemva kwamahola amathathu alemizuzu emithathu lemizuzwana elitshumi lathoba minwe mbili ngomnyaka ka 1984. Sikhangelele ukuba omunye wabadlali bakithi abakwele Zimbabwe anqobe ngesikhathi esingaphansi kwesika Lazarus kube nguye olegama elizalotshwa kunkezo ye PPC Matopos 33 Miler.”Umkhokheli wenkampani ye PPC, uKelibone Masiyane, utshele intathelizindaba ukuba umjaho we PPC Matopos 33 Miler awuthuthukisi ezemidlalo kuphela kodwa lomphakathi osebenzisana lenkampani le.“Kukho konke esikwenzayo silenjongo eyokuthuthukisa umphakathi esisebenza kuwo yikho nje umncintiswano walonyaka ususondele kanje, sizadinga isikolo loba isibhedlela esisendaweni yaseMatopo esingasiphathisa. Ngalindlela sidinga ukuba sitshiye imbali ebambekayo eyokuthuthukisa umphakathi.”Umgcinisihlalo wenhlanganiso ye Bulawayo Athletics Board, uManuel Mpofu, utshayele ihlombe inkampani ye PPC ngendima eyidlalayo ekuthuthukisweni komdlalo wokugijima kwele Zimbabwe."Umjaho we PPC Matopos 33 Miler ngumjaho othuthukisa umdlalo wokugijima ngoba uqalela kuma cadets. Ama cadets yilabo abaleminyaka engaphansi kwelitshumi lane.Roger Steyn, Kelibone Masiyane loNkosana Mapuma.Njengenhlanganiso ye Bulawayo Athletics Board sizaphatha lumncintiswano we PPC Matopos njengeqanda kuyindlela yokubonga usekelo lwabo.”Ukuphatheka kumncintiswano we PPC Matopos 33 Miler kulakho ukuvulela abadlali amathuba awokuphatheka kumncintiswano eyohlobo lwe ultra-marathon eqhutshelwa kwamanye amazwe egoqela owe Comrades Marathon otholakala elizweni le South Africa.
